Súradnice: 49°20′19″S 17°59′35″V﻿ / ﻿49,338611°S 17,993056°V﻿ / 49.338611; 17.993056

**Vsetín** (nem. *Wsetin*) je okresné mesto v Zlínskom kraji na severovýchodnej Morave na rieke Vsetínská Bečva, 27 km severovýchodne od Zlína a 60 km juhovýchodne od Olomouca. Žije tu približne 26 100 obyvateľov (2018).

Dejiny
------

Pečať mesta Vsetín
### Najstaršie dejiny

Prvé zmienky o Vsetíne pochádzajú z rokov 1297 – 1308 a popisujú mestečko *Setteinz* v údolí Vsetínskej Bečvy, s mlynom a kostolom. Prvá písomná zmienka však pochádza až z roku 1307 a už v nasledujúcom roku bol rádom templárskych rytierov prenajatý Vokovi z Kravař. Názov *Wsetin* sa v dokumentoch vyskytuje od roku 1396, prvý vklad vsetínskeho panstva do Moravských zemských dosiek (pozemkovej knihy) bol uskutočnený v roku 1505. Rozhodujúci vplyv na vývoj mesta mala kolonizácia v 13. a 14. storočí. V 16. storočí sa na území Vsetínska rozšíril chov kôz, z neďalekého Slovenska, neskôr sa však viac presadil chov oviec. Túto činnosť vykonávala najmä čeľaď, nazývaná valasi. Tento názov sa postupne vžil ako obecné označenie obyvateľov celého regiónu. V polovici 15. storočia bola na pravom brehu rieky Vsetínskej Bečvy, v lokalite dnešného Horného námestia vybudovaná pevnosť, ktorá bola v 17. storočí prestavaná na zámok.

### Rekatolizácia a tridsaťročná vojna

Roku 1609 vyženil vsetínske panstvo Albrecht z Valdštejna, neskorší cisársky vojvodca. Na Vsetínsko povolal jezuitov, za účelom rekatolizácie miestneho obyvateľstva. Náboženský a s ním spojený hospodársky útlak viedli až k rebéliám miestneho obyvateľstva za tridsaťročnej vojny. Vzbury vyvrcholili v roku 1644 popravou asi dvoch stoviek vzbúrencov, čo bola jedna z najmasovejších popráv v národnej histórii. Rebélie evanjelikov pokračovali i neskôr, definitívne upokojenie priniesol až tolerančný patent z roku 1781. V priebehu tridsaťročnej vojny sa Vsetín rozšíril z *Horného mesta* i na ľavý breh rieky Bečvy.

V roku 1663 vyplienil Vsetín turecko-tatársky vpád, ktorý zaznamenal vsetínsky kronikár: „*Roku 1663, dne 6. oktobra vpadl Turek na Vsetín a pozajímal lidu mladého sebú mnoho a zmordoval selského lidu 676 osob nad Hovězím na Provazném a nocoval s táborem svým v panském dvoře.*"

V roku 1708 počas povstania v Uhorsku Vsetín prepadli a vypálili uhorskí kuruci.

Mestský pivovar v roku 1885
### Priemyselné obdobie

V prvej polovici 19. storočia bolo mesto ovplyvnené technickou revolúciou. K prvým továrňam patrili cukrovar, parné píly, továreň na zápalky a v roku 1868 založená skláreň. Najvýznamnejším podnikom koncom 19. storočia bola továreň na výrobu nábytku bratov Thonetov a Jakuba a Josefa Kohna. Na konci 19. a na začiatku 20. storočia bolo mesto napojené na železnicu, začala výstavba mestskej elektrárne, nemocnice, škôl a ďalších verejných zariadení. V roku 1909 sa mesto stalo sídlom okresu.

V roku 1919 otvoril Josef Sousedík v budove bývalej píly staviteľa Londina vo Vsetíne-Trávníkách novú prevádzku na výrobu elektrických strojov „Závod na výrobu elektrických strojů pro stejnosměrný proud, Josef Sousedík - Vsetín". V roku 1921 zmenil názov svojej firmy na „Elektrotechnická továrna - Josef Sousedík, Vsetín - Morava". Po druhej svetovej vojne bola firma znárodnená a premenovaná na MEZ Vsetín s.p. od roku 2011 TES Vsetín s.r.o.

Mesto postihla hospodárska kríza v 30. rokoch 20. storočia, ktorej dopad zmiernilo až založenie závodu Zbrojovka Vsetín v roku 1937. Vďaka tejto továrni došlo k zdvojnásobeniu počtu obyvateľov Vsetína počas prvej polovice 40. rokov 20. storočia, pretože kvôli zbrojnému priemyslu sa do mesta prisťahovali početné skupiny robotníkov z Brna. Po vojne sa naplno prejavili problémy, spôsobené rýchlym nárastom počtu obyvateľov: nedostatok bytov a zariadení občianskej vybavenosti. Mesto sa v tej dobe orientovalo na ťažký priemysel. Do roku 2003 bolo mesto sídlom okresného úradu.

Obyvateľstvo
------------

Horné námestie so starou radnicou
Nová radnica
Počet obyvateľov je uvedený za Vsetín vrátane miestnych častí, ktoré k nemu v konkrétnej dobe patrili. V 90. rokoch sa od mesta odtrhli Janová, Ústí a Lhota u Vsetína.

| Rok | 1971 | 1981 | 1991 | 2001 | 2011 |
| --- | --- | --- | --- | --- | --- |
| Počet obyvateľov | 22 141 | 29 966 | 31 625 | 29 203 | 27 225 |

### Štruktúra obyvateľstva

* Veková štruktúra obyvateľov obce Vsetín v roku 2011Veková štruktúra obyvateľov obce Vsetín v roku 2011
* Rodinný stav obyvateľov obce Vsetín v roku 2011Rodinný stav obyvateľov obce Vsetín v roku 2011
* Vzdelanie obyvateľov obce Vsetín v roku 2011Vzdelanie obyvateľov obce Vsetín v roku 2011

Členenie mesta
--------------

Vsetín sa člení na tri časti, ležiace na troch katastrálnych územiach:

* k. ú. *Vsetín* – časť Vsetín (vrátane Semetína)
* k. ú. *Jasenka* – časť Horní Jasenka
* k. ú. *Rokytnice u Vsetína* – časť Rokytnice

V minulosti boli súčasťou Vsetína aj dnes samostatné obce Janová, Lhota u Vsetína a Ústí.

Samospráva
----------

V komunálnych voľbách v roku 2018 získala najviac mandátov (5) KDU-ČSL. Na ustanovujúcom zasadaní zastupiteľstva 5. novembra 2018 bol starostom zvolený líder ľudovcov Jiří Růžička.

Doprava
-------

Cez Vsetín vedie od Valašského Meziříčí železničná trať 280, jeden z hlavných ťahov v smere na Slovensko. V meste odbočuje trať 282 do Veľkých Karlovic, ktorá má na území Vsetína aj jednu stanicu. V rovnakých troch smeroch vedú mestom i cesty: hlavný ťah I/57 od Valašského Meziříčí cez Vsetín na Horní Lideč, II/487 smerom na Velké Karlovice a I/69 do Vizovic.

Vo Vsetíne premáva mestská autobusová doprava, ktorú vrátane prímestských spojov zabezpečuje ČSAD Vsetín a.s. člen skupiny ČSAD Invest, ktorá má vo Vsetíne hlavnú základňu.

Šport
-----

V meste sídli šesťnásobný majster českej hokejovej extraligy, klub VHK ROBE Vsetín.

Pamiatky
--------

Vsetínsky zámok
* Zámok
* Rímsko-katolícky Kostol Nanebovzatia Panny Márie
* Maštaliska – tzv. bývalý Panský dom z roku 1710
* Stará radnica (1720–1721)
* Nová radnica
* Baroková kamenná socha Nepoškvrneného počatia P. Marie na Hornom námestí
* Evanjelický kostol Dolního sboru z roku 1782
* Evanjelický kostol Horního sboru z roku 1827
* Kamenný kríž z roku 1775 na Dolnom námestí
* Nemocničná kaplnka svätej Ruženy z Limy
* Obnovený pomník prezidenta Masaryka
* Pomník na mieste vypálenej synagógy
* Židovský cintorín

Osobnosti
---------

* Eliška Balzerová (\* 1949), herečka
* Mojmír Bártek (\* 1942), skladateľ a pedagóg
* František Hlavica (1885–1952), akademický maliar
* Emil Hlavica (1887–1952), sochár a grafik
* Rudolf Hlavica (1897–1971), sochár a rezbár
* Richard Pavlík (1889–1966), historik a pedagóg
* Mirka Pokorná (1930–2017), klaviristka
* František Sova (1853–1940), zakladateľ vsetínskeho múzea
* Mirek Topolánek (\* 1956), český premiér
* Roman Vojtek (\* 1972), herec
* František Vavřínek (1914–1978), pilot RAF
* Josef Zamazal (1899–1971), maliar

Zaujímavosti
------------

Roku 1865 dorazili do Texasu vsetínski imigranti a založili tam osadu Vsetin, existujúcu dodnes, asi 115 km juhovýchodne od Austinu. Austin je tiež názov významnej firmy, pôsobiacej vo Vsetíne.

Tomáš Garrigue Masaryk navštevoval mesto často ešte ako profesor a poslanec viedenskej ríšskej rady za Valašsko. Ako prezident Československa navštívil mesto 24. júna 1928.

Partnerské mestá
----------------

* Slovensko  Stará Ľubovňa, Slovensko (1986)
* Rakúsko  Mödling, Rakúsko (1993)
* Slovensko  Trenčianske Teplice, Slovensko
* Poľsko  Bytom, Poľsko (2004)
* Chorvátsko  Vrgorac, Chorvátsko (2008)

Referencie
----------

1. ↑  Český statistický úřad – Počet obyvatel v obcích České republiky k 1. 1. 2014 (PDF; 504 KiB)
2. ↑  "Vsetín od tridsaťročnej vojny do roku 1848". Mesto Vsetín.
3. ↑  História lúpežných nájazdov na Moravu cez Kopanický průsmyk (16.-18. stor.). Masarykova univerzita.
4. ↑  Programing: NOWONET [www.nowonet.com] - Tomáš Novosad. *– Historie* [online]. zvi.cz, [cit. 2018-11-13]. Dostupné online.
5. ↑  Databáza demografických údajov za obce ČR, Český statistický úřad
6. ↑  *Historický lexikon obcí České republiky 1869–2005*, II. díl. Praha: Český statistický úřad, 2006. ISBN 80-250-1311-1. S. 200, 274 a 549.
7. ↑  T.G. Masaryk na Valašsku, díl I. Klub TGM Kopřivnice Masarykovho demokratického hnutia, 2011
8. ↑  Jaromír Doležal: Život Prezidenta Osvoboditele Tomáše Garrigua Masaryka, Praha 1931

### Literatúra

* Kobliha, K.: *Historický nástin okresu vsetínského* In: Okres vsetínský. Vsetín 1938, s. 69–302.
* *Krajem portášů*, Vsetín 1937
* Burian, I. Burian, B.: *Dějiny protestantismu na Vsetínsku*, Vsetín 1993
* kolektiv autorů: *Okres Vsetín*, Brno - Vsetín, 2002, ISBN 80-86298-09-4
* Baletka, L. a kol: *Vsetín : město a čas*, Vsetín, 2008, ISBN 978-80-904139-1-7
* *Ottův slovník naučný*, heslo Vsetín. Sv. 26, str. 1062.

Pozri aj
--------

* Zoznam miest v Česku
* Zoznam obcí v Česku

Iné projekty
------------

Commons
* Spolupracuj na Commons Commons ponúka multimediálne súbory na tému **Vsetín**

Externé odkazy
--------------

* Oficiálna stránka mesta

Zdroj
-----

* *Tento článok je čiastočný alebo úplný preklad článku Vsetín na českej Wikipédii.*

| Mestá a obce okresu Vsetín |
| --- |
| Branky •
Bystřička •
Dolní Bečva •
Francova Lhota •
Halenkov •
Horní Bečva •
Horní Lideč •
Hošťálková •
Hovězí •
Huslenky •
Hutisko-Solanec •
Choryně •
Jablůnka •
Janová •
Jarcová •
**Karolinka** •
Kateřinice •
**Kelč** •
Kladeruby •
Krhová •
Kunovice •
Lačnov •
Leskovec •
Lešná •
Lhota u Vsetína •
Lidečko •
Liptál •
Loučka •
Lužná •
Malá Bystřice •
Mikulůvka •
*Nový Hrozenkov* •
Oznice •
Podolí •
Police •
Poličná •
Pozděchov •
Prlov •
Prostřední Bečva •
Pržno •
Ratiboř •
**Rožnov pod Radhoštěm** •
Růžďka •
Seninka •
Střelná •
Střítež nad Bečvou •
Študlov •
Ústí •
Valašská Bystřice •
Valašská Polanka •
Valašská Senice •
**Valašské Meziříčí** •
Valašské Příkazy •
Velká Lhota •
Velké Karlovice •
Vidče •
Vigantice •
**Vsetín** •
Zašová •
Zděchov •
**Zubří** |